Danmarks røde tar ikke seieren for gitt
Trass i at entydige meningsmålinger i lang tid har vist et solid rødt flertall, drev de rødes statsministerkandidat Helle Thorning-Schmidt valgkamp på høygir på Amagertorv i København onsdag. I en regntung dansk hovedstad dukket også sola opp på Thorning-Schmidts side da hun turnerte spørsmål fra velgere og europeiske medier. Men nye, gode målinger til tross: Opposisjonslederen tør ikke å innkassere valgseieren dagen før dagen. - Om det er avgjort? Nei, det er det absolutt ikke. Og vi kjemper stadig, sier en blid og tilsynelatende avslappet Thorning-Schmidt til NTB. Vil i regjering Heller ikke Socialistisk Folkepartis leder Villy Søvndal, som er Thorning-Schmidts nærmeste allierte, vil starte feiringen. - Det er altfor tidlig. Dette er først avgjort i morgen kveld når valglokalene stenger. Vi har planer om å kjempe til siste slutt for å vinne dette valget, sier han til NTB. Ekspertene går imidlertid langt i å dele ut valgseieren til den røde blokken. - Det ser ut til at valget er avgjort. Selvfølgelig med det forbehold at det kan skje et eller annet i den siste partilederrunden, sier valgforsker Robert Klemensen ved Syddansk universitet til avisen Børsen. De siste målingene gir de blå, under ledelse av statsminister Lars Løkke Rasmussen, 81-85 mandater i Folketinget, mot 90-94 for opposisjonen. Valgforsker Rune Stubager ved Aarhus universitet sier ledelsen har krympet i valgkampen, men ser ut til å være stabil. For Thorning-Schmidt kan det likevel bli en seier med bismak, siden hennes sosialdemokratiske parti ser ut til å miste mange velgere til sine allierte på venstresiden. SF mot regjering SFs Villy Søvndal er ikke redd for å marginalisert ved å gå inn i et regjeringssamarbeid, slik SV har blitt i Norge. - Nei, tvert imot. Vi har et stort ønske om å få komme inn i en regjering og har arbeidet målrettet mot det i tre år. Så vil det være forskjellige erfaringer og ulikheter fra land til land, sier han. SFs norske landssekretær Turid Leirvoll har vært dypt involvert i det tette samarbeidet på venstresiden. Hun sier oppslutningen om samarbeidet er massiv i partiet, og at nettopp et troverdig, rødt alternativ kan være en viktig årsak til en eventuell valgseier. «Pavestolte» Blant brosjyrer prydet av Søvndal som lover 60.000 flere jobber og maks 24 elever i hver klasse, byr hun på kaffe på sitt kontor i Folketinget. - SF er «pavestolte» over den felles politikken vi har laget. Vi skal få gjennomslag for den politikken vi har kjempet for i flere tiår, og være med på en politisk fornyelse, sier Leirvoll. Den sviktende oppslutningen om den konservative regjeringen skyldes slitasje og folks oppfatning av at det er mye som ikke virker i Danmark , samt skattelettelser til de rike, mener hun. Leirvoll avviser kritikken om at de røde spriker i alle retninger, blant annet når det gjelder økonomi og innvandringspolitikk, og sier blokken er enig om de politiske hovedlinjene. Ryggen mot veggen For regjeringen ser det mørkt ut, og det er særlig De Konservatives tilbakegang som trolig tvinger de blå til å gi fra seg makten etter ti år. Statsminister Lars Løkke Rasmussen fra Venstre har i valgkampen angrepet de røde for å legge opp til en gjeldsfest og for å mangle troverdige svar på hvordan landet skal komme seg ut av den økonomiske krisen. Han har også anklaget de røde for å velte problemene over på vanlige danske familier ved å gi dem 27.500 kroner i økte årlige utgifter. Men velgerne ser ikke ut til å la seg skremme.
Ekspertene mener valget i Danmark er avgjort, men de røde tør ikke ta seieren på forskudd.